ΓΡΑΠΤΗ ΕΡΩΤΗΣΗ E-0665/96 υποβολή: Bernie Malone (PSE) προς το (18 Μαρτίου 1996)

Θέμα: Η κατάσταση στο Μπουρούντι και τη Ρουάντα

Θα ήθελα να ρωτήσω τον Πρόεδρο ποιά μέτρα λαμβάνει η Ευρωπαϊκή Ένωση για να αποτρέψει την ολίσθηση του Μπουρούντι στον ανοικτό εμφύλιο πόλεμο.

Θα ήθελα να ερωτήσω ιδιαίτερα εάν η Ευρωπαϊκή Ένωση πρόκειται να διερευνήσει την πιθανότητα επιβολής ενός εμπάργκο όπλων στην περιοχή των Μεγάλων Λιμνών του Μπουρούντι.

Απάντηση (25 Ιουνίου 1996)

Σε μια προσπάθειά του να συμβάλει στην επίλυση των προβλημάτων της περιοχής των Μεγάλων Λιμνών, το Συμβούλιο αποφάσισε στις 29 Ιανουαρίου 1996 να διορίσει έναν Ειδικό Απεσταλμένο της ΕΕ για την περιοχή αυτή. Στις 26 Φεβρουαρίου 1996, το Συμβούλιο διόρισε τον κ. Aldo Ajello ως Ειδικό Απεσταλμένο για μια αρχική περίοδο έξη μηνών και εξέφρασε την ιδιαίτερη ανησυχία του για την χειροτέρευση της κατάστασης στο Μπουρούντι. Δήλωσε ότι θα ενθαρρύνει την συμφιλίωση και τον διάλογο στην χώρα αυτή. Ο Ειδικός Απεσταλμένος της ΕΕ θα υποστηρίξει τις προσπάθειες των Ηνωμένων Εθνών και του Οργανισμού Αφρικανικής Ενότητας καθώς και των αφρικανικών προσωπικοτήτων που συνεργάζονται με τους προαναφερόμενους δύο οργανισμούς, ιδίως δε του πρώην προέδρου της Τανζανίας Julius Nyerere. Ο Ειδικός Απεσταλμένος θα αναπτύξει και θα διατηρήσει στενές επαφές με τις κυβερνήσεις των χωρών της περιοχής, καθώς και με άλλες ενδιαφερόμενες κυβερνήσεις και οργανώσεις προκειμένου να προσδιορισθούν τα μέτρα που πρέπει να ληφθούν για την επίλυση των προβλημάτων της περιοχής. Θα συνεργαστεί, ειδικότερα, με τον ΟΗΕ και τον ΟΑΕ, τους περιφερειακούς ηγέτες και άλλους φορείς που εργάζονται για την επίτευξη του ιδίου στόχου. Στις 25 Μαρτίου 1966, το Συμβούλιο θέσπισε κοινή δράση για την επίσημη έγκριση των λεπτομερειών του διορισμού του κ. Ajello.

Από την έναρξη της κρίσης στην περιοχή των Μεγάλων Λιμνών, η Ευρωπαϊκή Ένωση ακολούθησε πολιτική προληπτικής διπλωματίας και ανθρωπιστικής βοήθειας σε μια προσπάθεια βελτίωσης της κατάστασης. Προς τούτο, καθόρισε κοινή θέση σχετικά με το Μπουρούντι στις 24 Μαρτίου 1995 (με την οποία η ΕΕ δηλώνει ότι είναι πρόθυμη να βοηθήσει την κυβέρνηση του Μπουρούντι να διοργανώσει εθνική συζήτηση για την επίτευξη εθνικής συμφιλίωσης, να υποστηρίξει την αποστολή παρατηρητών για τα ανθρώπινα δικαιώματα από μέρους του Υπάτου Αρμοστή του ΟΗΕ για τα ανθρώπινα δικαιώματα, να παράσχει συνδρομή για το δικαστικό σύστημα, να υποστηρίξει την σύγκληση Στρογγυλής Τραπέζης δωρητών που θα οργανωθεί από το UNDP (Πρόγραμμα Ανάπτυξης των Ηνωμένων Εθνών), να συμβάλει στην εφαρμογή του σχεδίου δράσης της Διάσκεψης της Μπουζουμπούρα για τους πρόσφυγες, τους εκτοπισμένους και τους επαναπατριζομένους, του Φεβρουαρίου 1995, να υποστηρίζει την δράση του ΟΑΕ. Εξάλλου, τέσσερις αποστολές της ΕΕ επεσκέφθησαν το Μπουρούντι από τον Φεβρουάριο 1995 ως το Φεβρουάριο 1996. Η ΕΕ επανειλημμένα απηύθηνε έκκληση για την επίδειξη μετριοπάθειας. Από την έναρξη της κρίσης κατεβλήθησαν άνω των 500 εκατομμ. Ecu ως ανθρωπιστική βοήθεια και βοήθεια ανασυγκρότησης καθώς και ως επισιτιστική βοήθεια από τον προϋπολογισμό της Κοινότητας παράλληλα με την σημαντική βοήθεια που παρεσχέθη σε διμερή βάση από τα κράτη μέλη της ΕΕ. Επομένως, η Ευρωπαϊκή Ένωση είναι ο σημαντικότερος δωρητής της περιοχής.

Η Τρόικα, κατά την τελευταία της αποστολή στο Μπουρούντι στις 12 Φεβρουαρίου 1996, εξέφρασε την βαθειά ανησυχία της ΕΕ για την κατάσταση και επανέλαβε ότι η ΕΕ καταδικάζει την βία και απορρίπτει τις απόπειρες υπονόμευσης της παρούσας κυβέρνησης καθώς και του Κυβερνητικού Διακανοσμού. Κατέστησε σαφές ότι η Ευρωπαϊκή Ένωση δεν θα υποστηρίξει καμιά κυβέρνηση που θα έλθει στην εξουσία με την χρήση βίας. Η Τρόικα επίσης ζήτησε να συμμετέχουν στο στρατό και στο δικαστικό σώμα όλες οι εθνοτικές ομάδες, και όλοι οι νέοι να έχουν ίση πρόσβαση στις πανεπιστημιακές σπουδές ανεξάρτητα από την εθνοτική τους προέλευση.

Η Τρόικα υπενθύμισε στους συνομιλητές της ότι η ΕΕ ήταν, και παραμένει ο κύριος χορηγός ανθρωπιστικής βοήθειας στην περιοχή και ότι η ενδεχόμενη μετάβαση προς μια πιο διαρθρωμένη συνεργασία με την ΕΕ θα εξαρτηθεί από την πραγματοποίηση συγκεκριμένων και επιτυχών ενεργειών με στόχο την ειρήνευση και την συμφιλίωση. Επίσης προειδοποίησε ότι αν συνεχισθεί η επιδείνωση της κατάστασης, η ΕΕ προτίθεται να λάβει κατάλληλα μέτρα ανάλογα με αυτά που αναφέρονται στο ψήφισμα 1040 του Συμβουλίου Ασφαλείας των Ηνωμένων Εθνών.

Η Τρόικα ζήτησε από τις αρχές του Μπουρούντι να αναλάβουν δράση για την ταχεία επίλυση του προβλήματος των προσφύγων, με την εφαρμογή μέτρων για την εξάλειψη του φόβου και την αποκατάσταση της εμπιστοσύνης. (Σημαντικό μέρος του ποσού που υπερβαίνει τα 500 εκατομμ. Ecu, το οποίο καταβλήθηκε από τον κοινοτικό προϋπολογισμό στην περιοχή των Μεγάλων Λιμνών για ανθρωπιστική και επισιτιστική βοήθεια και για ανασυγκρότηση από την έναρξη της κρίσης και μετά, είχε ως προορισμό την ανακούφιση των προσφύγων).

Η Ένωση υποστήριξε επανειλημμένα τις προτάσεις για την διεξαγωγή Περιφερειακής Διάσκεψης για την Ειρήνη, την Ασφάλεια και την Σταθερότητα υπό την αιγίδα των Ηνωμένων Εθνών και του Οργανισμού Αφρικανικής Ενότητας με στόχο την επίτευξη συνολικής λύσης της κρίσης. Κατά την επίσκεψή της, η Τρόικα ζήτησε από την κυβέρνηση του Μπουρούντι να ενεργήσει θετικά για την επίτευξη του στόχου αυτού.

Όπως επανέλαβε στην δήλωσή της στις 16 Ιανουαρίου 1996, η Ευρωπαϊκή Ένωση παραμένει πρόθυμη να παράσχει την βοήθειά της για την ανασυγκρότηση του Μπουρούντι ιδίως με την ενθάρρυνση μέτρων που θα προωθούν την ειρήνη και την συμφιλίωση μεταξύ των διαφόρων ομάδων και τα οποία θα πρέπει να τεθούν σε εφαρμογή από τις αρχές του Μπουρούντι. Υπενθύμισε ότι μόνον με πολιτικές λύσεις θα δοθεί μια μόνιμη λύση στην σύγκρουση.

Το Συμβούλιο εξακολουθεί να παρακολουθεί εκ του σύνεγγυς την κατάσταση στο Μπουρούντι και θα καθορίσει την μελλοντική του δράση αναλόγως.